Linareso šachmatų turnyras

Linareso tarptautinis šachmatų turnyras – kasmetinis šachmatų turnyras, žaidžiamas vasario mėnesio pabaigoje. Jis vyksta Ispanijoje, Andalūzijos Chaeno provincijos Linareso mieste. Tai vienas iš stipriausių pasaulyje kasmetinių šachmatų turnyrų, kartais pažymint jo prestižą vadinamas šachmatų „Vimbldonu“. Linareso turnyrai prasidėjo 1978 m. ir nuo 1988 m. (išskyrus 1996 m.) rengiami kasmet. Dėl ekonominės krizės 2011 m. ir 2012 m. turnyrai neįvyko.

Istorija

Varžybos pirmą kartą surengtos 1978 m. Jas iniciavo ir kartu su Linareso miesto savivaldybe rėmė ispanų verslininkas Luis Rentero. Pirmasis turnyrą laimėjo mažai žinomas švedas Jaan Eslon surinkęs po lygiai taškų su argentiniečiu Roberto Debarnot. Kiti turnyrai iki 1987 m. buvo rengiami kas dvejus metus, išskyrus atvejį, kai iš viso nebuvo surengtas turnyras dėl to, kad Linarese tuo metu vyko kandidatų finalinis mačas tarp Anatolijaus Karpovo ir Andriejaus Sokolovo, kuris turėjo išaiškinti pretendentą mačui su Kasparovu. Nuo 1988 m. turnyras vyko kasmet, išskyrus 1996 m., kai Linarese vyko pasaulio moterų šachmatų čempionatas. Rentero buvo žinomas kaip trumpų lygiųjų priešininkas, 1991 m. pasiūlė pinigines premijas, sužaidusiems ilgas partijas. Turnyro lygis pastoviai augo: 1994 m. turnyro vidutinis Elo reitingas buvo 2685. Tuo metu tai buvo aukščiausias turnyro Elo reitingas iš bet kada buvusių anksčiau – XVIII kategorijos turnyras, o 1998 metais jis jau – XXI kategorijos turnyras. Linareso turnyras sutraukia pačio aukščiausio lygio didmeistrius. Po 2005 m. turnyro Garis Kasparovas pranešė apie pasitraukimą iš šachmatų varžybų. Nuo 2006 iki 2008 turnyro pirmoji pusė vykdavo Meksikos Morelijos mieste, o antroji turnyro pusė – Linarese. 2009 ir 2010 m. varžybos vyko tik Linarese. Dėl ekonominės krizės 2011 ir 2012 m. turnyrai neįvyko.

Nugalėtojai

• 1978 Jaanas Eslonas
• 1979 Larry Christiansenas
• 1981 Anatolijus Karpovas ir Larry Christiansenas
• 1983 Borisas Spaskis
• 1985 Liubomiras Liubojevićius ir Robertas Hiubneris
• 1988 Janas Timanas
• 1989 Vasilijus Ivančiukas
• 1990 Garis Kasparovas
• 1991 Vasilijus Ivančiukas
• 1992 Garis Kasparovas
• 1993 Garis Kasparovas
• 1994 Anatolijus Karpovas
• 1995 Vasilijus Ivančiukas
• 1997 Garis Kasparovas
• 1998 Višvanatanas Anandas
• 1999 Garis Kasparovas
• 2000 Vladimiras Kramnikas ir Garis Kasparovas
• 2001 Garis Kasparovas
• 2002 Garis Kasparovas
• 2003 Peteris Leko (Surinko vienodai taškų su Vladimiru Kramniku; 1-a vieta pagal papildomus rodiklius)
• 2004 Vladimiras Kramnikas
• 2005 Garis Kasparovas (Surinko vienodai taškų su Veselinu Topalovu; 1-a vieta pagal papildomus rodiklius (daugiai pergalių juodaisiais)
• 2006 Levonas Aronianas
• 2007 Višvanatanas Anandas
• 2008 Višvanatanas Anandas
• 2009 Aleksandras Griščiukas (Surinko vienodai taškų su Vasilijumi Ivančiuku; 1-a vieta pagal papildomus rodiklius (daugiau laimėtų partijų)
• 2010 Veselinas Topalovas
Tolesni turnyrai nevyko.

Lentelės

Turnyre iki 1998 m. dalyvaudavo 12–14 šachmatininkų. Nuo 1998 m. turnyras iš ratų sistemos turnyro, kai su varžovu susitinkama vieną kartą, tapo dviejų susitikimų (antrą susitikimą žaidžiama priešinga spalva) ratų sistemos turnyru. Dviejų ratų turnyre dalyvauja 6–8 aukščiausio lygio didmeistriai.